जासं, कोलकाता : मुर्शिदाबाद जिले में देशी बमों को बांधते वक्त जोरदार धमाका हो गया। हादसे में 2 लोगों की मौत हो गई। जबकि एक व्यक्ति गंभीर रूप से जख्मी हो गया। मृतक तृणमूल कांग्रेस कार्यकर्ता बताए गए हैं। पुलिस ने घटना की जांच शुरू कर दी है। सूत्रों के अनुसार डोमकल थाना अंतर्गत मेहंदीपाड़ा के घोषपाड़ा जशोरतला मैदान में रविवार भोर में 2 लोगों के शवों को पड़ा देखा जबकि एक व्यक्ति गंभीर अवस्था में था। सूचना पर पहुंचे ग्रामीणों ने मृतकों की शिनाख्त हाइनूर मालिथा (55) तथा हन्नान शेख (35) के रूप में की। जबकि आलमगीर मंडल नामक व्यक्ति गंभीर रूप से जख्मी था। ग्रामीणों तीनों को उठाकर ले गए। स्थानीय लोगों के अनुसार मैदान में बैठकर देशी बम बनाते वक्त विस्फोट होने से हादसा हुआ है। उधर, पुलिस ने खोजबीन के बाद माझपाड़ा से हाइनूर के शव को कब्जे में लेकर पोस्टमार्टम के लिए मुर्शिदाबाद मेडिकल कालेज भेज दिया। दोनों मृतक तृणमूल कांग्रेस के कार्यकर्ता बताए गए हैं। हालांकि पुलिस ने मृतकों के तृणमूल से जुड़े होने के आरोप को नकार दिया। पुलिस ने एक मृतक के शव और घायल की तलाश शुरू कर दी है।

डाउनलोड करें जागरण एप और न्यूज़ जगत की सभी खबरों के साथ पायें जॉब अलर्ट, जोक्स, शायरी, रेडियो और अन्य सर्विस